Okresná prokuratúra Prešov 
Masarykova 16, 080 97 Prešov 	

Sp. zn. : 3 Pv 746/12/7707	Prešov, 12.1.2015
EEČ : 2-58-74-2015

U Z N E S E N I E

Trestná vec:	obvinený XXXXX  
Prečin:	Výtržníctvo podľa § 364 odsek 1 písmeno a Trestného zákona číslo 300/2005 Zbierky zákonov v znení zákona číslo 313/2011 Zbierky zákonov a iné trestné činy

Rozhodol: 	prokurátor Okresnej prokuratúry Prešov
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry XXXXX zo dňa 28.5.2013, spisová značka 3 Pv 746/12/7707, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
Skutok bol spáchaný na tom skutkovom základe, že v čase okolo 14.20 hod dňa 14.06.2012 v Prešove v trolejbuse č. 1, ev. č. 706 na ul. Hlavnej pred zástavkou MHD Trojica v Prešove prednou časťou tela sotil do Evy Tomášovej, nar. XXXXX, ktorá následne snažiaca sa predísť pádu na zem si udrela pravú ruku o držadlo trolejbusu, po tom, čo ako revízorka ho vyzvala na predloženie cestovného lístka, ktorý jej nepredložil a pokúšal sa vystúpiť z trolejbusu, čím týmto útokom jej spôsobil pomliaždenie pravého zápästia s dobou liečenia v trvaní 30 – 32 dní.

Uznesením prokurátora Okresnej prokuratúry XXXXX zo dňa 28.5.2013, spisová značka 3 Pv 746/12/7707, bola určená skúšobná doba pre jednotlivých obvinených nasledovne:
1.	XXXXX, dátum narodenia: XXXXX 
18 mesiacov
Odôvodnenie:
Uznesením Okresnej prokuratúry v Prešove zo 28. mája 2013 sp. zn. 3 Pv 746/13 – 27, ktoré nadobudlo právoplatnosť dňa 21.06.2013, bolo trestné stíhanie proti obvinenému pre prečin ublíženia na zdraví podľa § 156 ods. 1 Trestného zákona v súbehu s prečinom výtržníctva podľa §364 ods. 1 písm. a)Tr. zákona podmienečne zastavené a bola im určená skúšobná doba v trvaní 18 mesiacov. Skúšobná doba uplynula dňa 28.11.2014. 
	
Skutok bol spáchaný na tom skutkovom základe, že v čase okolo 14.20 hod dňa 14.06.2012 v Prešove v trolejbuse č. 1, ev. č. 706 na ul. Hlavnej pred zástavkou MHD Trojica v Prešove prednou časťou tela sotil do Evy Tomášovej, nar. XXXXX, ktorá následne snažiaca sa predísť pádu na zem si udrela pravú ruku o držadlo trolejbusu, po tom, čo ako revízorka ho vyzvala na predloženie cestovného lístka, ktorý jej nepredložil a pokúšal sa vystúpiť z trolejbusu, čím týmto útokom jej spôsobil pomliaždenie pravého zápästia s dobou liečenia v trvaní 30 – 32 dní.

	Podľa § 217 ods. 1 veta prvá Trestného poriadku č. 301/2005 Z. z., ak obvinený v priebehu skúšobnej doby viedol riadny život, splnil povinnosť nahradiť škodu a vyhovel aj ďalším uloženým obmedzeniam, rozhodne orgán, ktorý trestné stíhanie v prvom stupni podmienečne zastavil, že sa obvinený osvedčil. 

	Po uplynutí skúšobnej doby boli probačným a mediačným úradníkom Okresného súdu XXXXX vyžiadané správy o povesti obvineného z miesta bydliska, obvodného úradu a príslušného OO PZ a bol aktualizované odpisy z registra trestov. Z týchto materiálov bolo zistené, že obvinený viedol počas skúšobnej doby podmienečného zastavenia trestného stíhania riadny život a nedopustil sa žiadneho protiprávneho konania.

	Taktiež bolo zistené, že obvinený uhradil škodu poškodenej v sume 236 eur, v zmysle uzatvorenej dohody o náhrade škody.

	Vzhľadom na uvedené skutočnosti mám za to, že sú splnené všetky podmienky citovaného zákonného ustanovenia, a preto som rozhodol tak, ako je to uvedené vo výrokovej časti tohto rozhodnutia. 

	V zmysle § 217 ods. 4 Trestného poriadku Z. č. 301/2005 Z. z. po nadobudnutí právoplatnosti tohto rozhodnutia nastávajú účinky zastavenia trestného stíhania (§ 9 ods. 1 písm. e/ Trestného poriadku). 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. František Štefko
prokurátor